**Дата репортаж және деректер трансформациясы**

**13 лек Инфографикалық үлгідегі ақпаратты визуалды орналастыру**

Ғаламтор бұқаралық ақпарат құралдары ретінде радио және телевизия, газет және журналдарға қарағанда біршама жедел ақпарат таратады. Бұл оқиғаның актуалдылығын жоғалтпай, оқырманды жылдам ақпараттандыруға көмектеседі әрі кез-келген жерде, кез-келген уақытта өзіңе қажет мәліметті қарап оқи аласың, ал бұл оқырман үшін қолайлы жағдай жасалғанын көрсетеді.

Медиа нысан мәтін, аудио, видео, инфографика, сурет және т.б. ақпаратты қамтитын қосымша функцияларды енгізеді. Медиа өнімдердің форматтары, жанр мен платформасы күнделікті дамып отырады. Бұл нысандар бір арнаға тоғысады, оны - медиа арна деп атайды. Біз медиа әлеміндегі Кембриялық жарылыс кезеңінде өмір сүріп келе жатырмыз. Яғни, бір ақпаратты әртүрлі формада, сипатта бере алуға мүмкіндіктеріміз жетерлік. Бұл медиа ағында жиі кезедсетін өзіндік  терминдер  бар,  олар:  Мультимедиа; Кроссмедиа; Трансмедиа.

Мультимедиа – Macintosh компьютерлері пайда болғанға дейін дүниеге келген ескі термин. Ол — әртүрлі типтегі  ақпараттарды шағын форматта, фотоиллюстрацияны, анимацияны, дыбысты, инфографиканы өңдеу арқылы медиаға келген. Интернет алғаш пайда болғаннан бастап мультимедиа журналистер арасында кеңінен таралды және жиі қолданысқа ие болды. Яғни, басылым беттерінде оқиғаны тек қана мақала және сурет арқылы жеткізбей, сондай- ақ толыққанды өнім болу үшін инфографика мен кестелер енгізіле бастады. Біршама уақыт өте келе, дыбыс пен видео, бейнелер тізімді толықтырды. Ғалымдар «мультимедия екі немесе бірнеше коммуникациялық құралдармен, компьютерлермен бірге жұмыс істейтін арна» деген тұжырымдамаға келген.

Мультимедиа журналистиканы қайта жасақтауға әкелді. Осылайша журналистикада аралас жанрлар немесе былай айтқанда «гибридті жанрлар» пайда болды. Телевизиялық журналистика — визуалды түрде, радиожурналистика –  ақпаратты аудио түрінде таратады, ал газет толыққанды мәлімет бере алады. Ал интернет желісінде мүлде бөлек жағдай. Журналистік материал сан алуан болып қана қоймай, сонымен қатар барша жаңалықтарды, мағлұматтарды қамтиды. Ол дыбыс пен бейненің, сурет пен слайдтардың, гиперсілтемелі мәтіндер мен инфографиканың байланысқан түрі. Бұл мүлде басқа жаңаша өнім. Ол интерактивті комментарий, дауыс беру сияқты мүмкіндіктер бере алады.

Жаңа медиа. Дәстүрлі БАҚ-тан ерекшелігі – қолжетімді, интерактивті, оперативті. Интернет жаңа медианы орналастыру үшін ең қолайлы орта болып қалды.

Кинохроника мен теледидар жүз жыл бойы жаңалықтарды мәтін, дыбыс, статикалық бейнелер, бейнежазбалар мен анықтамалық графиктердің көмегімен таратып келді.